stanford-oval/wikipedia huggingface dataset:
ชาดา ไทยเศรษฐ์
การทำงาน

ชาดา ไทยเศรษฐ์ เป็นหนึ่งในผู้มีอิทธิพลของจังหวัดอุทัยธานี เริ่มเข้าสู่การเมืองในปี พ.ศ. 2535 โดยลงสมัครสมาชิกสภาเทศบาลเมืองอุทัยธานี และได้รับการเลือกตั้ง สามปีต่อมาเขาได้ดำรงตำแหน่งนายกเทศมนตรีเมืองอุทัยธานี และในปี พ.ศ. 2543 เข้าร่วมกิจกรรมกับพรรคถิ่นไทย และในการเลือกตั้ง พ.ศ. 2550 ได้รับเลือกตั้งเป็นสมาชิกสภาผู้แทนราษฎรจังหวัดอุทัยธานี สังกัดพรรคชาติไทย และได้รับเลือกตั้งอีกสมัยในการเลือกตั้ง พ.ศ. 2554 สังกัดพรรคชาติไทยพัฒนา
ในระหว่างดำรงตำแหน่งสภาผู้แทนราษฎร ชาดา ไทยเศรษฐ์ ได้ดำรงตำแหน่ง ประธานกรรมาธิการการเกษตรและสหกรณ์สภาผู้แทนราษฎรและกรรมาธิการงบประมาณ
หลังคณะรักษาความสงบแห่งชาติ (คสช.) ยึดอำนาจการปกครองในปี พ.ศ. 2557 เขาถูกจับตามองจาก คสช. และเคยถูกเจ้าหน้าที่ใช้อำนาจตามคำสั่ง คสช. ตรวจค้นบ้านของเขาในปี พ.ศ. 2560
ในปี พ.ศ. 2561 เขาย้ายไปสังกัดพรรคภูมิใจไทย และได้รับเลือกตั้งเป็นสมาชิกสภาผู้แทนราษฎรจังหวัดอุทัยธานีในการเลือกตั้งปีถัดมา
จากนั้นในการเลือกตั้งทั่วไป พ.ศ. 2566 เขาได้รับการเลือกตั้งเป็น สส. อีกสมัย และได้รับการแต่งตั้งเป็นรัฐมนตรีช่วยว่าการกระทรวงมหาดไทย ในรัฐบาลเศรษฐา ทวีสิน ต่อมาเขาได้รับมอบหมายจากอนุทิน ชาญวีรกูล หัวหน้าพรรคภูมิใจไทย ในฐานะรัฐมนตรีว่าการกระทรวงมหาดไทย ให้เป็นผู้คัดกรองบุคคลที่จะมาดำรงตำแหน่งในส่วนท้องถิ่นและปราบปรามผู้มีอิทธิพล
โดยเขาได้กำหนดนโยบายให้หน่วยงานด้านความมั่นคงทั้งฝ่ายปกครอง ทหาร และตำรวจ บูรณาการการปฎิบัติงานด้านการป้องกันและปราบปรามผู้มีอิทธิพลไปในทิศทางเดียวกัน
ผลงานที่โดดเด่นของเขาคือการปราบปรามผู้มีอิทธิพลอันเกี่ยวข้องกับยาเสพติด ไม่ว่าจะเป็นการกวาดล้างแหล่งผลิต โรงงานยาเสพติด(ยาบ้า)ในพื้นที่จังหวัดสุพรรณบุรี การปราบปรามคลังเก็บยาเสพติดในพื้นที่ชั้นในของประเทศไทย การสกัดกั้นกลุ่มเครือข่ายลำเลียงยาเสพติดจากชายแดนทางภาคเหนือ และภาคตะวันตก การกวาดล้างกลุ่มเครือข่ายยาเสพติดต่างๆในหลายพื้นที่ ผลงานของเขาเป็นที่ประจักษ์และนับว่าเป็นการปราบปรามผู้มีอิทธิพลอันเกี่ยวข้องกับยาเสพติดมากที่สุดยุคหนึ่งของกระทรวงมหาดไทย
ในวันที่ 9 พฤษภาคม พ.ศ. 2567 เขาได้เปิดปฎิบัติการกวาดล้างนอมินีนายทุนต่างชาติในพื้นที่จังหวัดภูเก็ต โดยเขาสั่งการให้ชุดปราบปรามผู้มีอิทธิพล กระทรวงมหาดไทย และชุดปฏิบัติการปราบปรามยาเสพติดและรักษาความสงบ กรมการปกครอง “DOPA Force” เข้าตรวจค้น-จับกุมโรงเเรม 22 เเห่ง ย่านป่าตอง จังหวัดภูเก็ต ซึ่งนับเป็นการเปิดปฎิบัติกวาดล้างนอมินีต่างชาติครั้งแรกของกระทรวงมหาดไทย
ผลงานสุดท้ายของเขาในฐานะรัฐมนตรีช่วยว่าการกระทรวงมหาดไทยคือเขาได้ดำเนินนโยบายกดดันจนทำให้ทุนยักษ์ใหญ่จีน ที่ลงทุนสูงถึง 1,500 ล้านดอลลาร์สหรัฐ ในฝั่งส่วยโก๊กโก่ รัฐกะเหรี่ยง ประเทศเมียนมา บริเวณตรงข้ามบ้านวังแก้ว ต.แม่ปะ และบ้านวังผา ตำบลแม่จะเรา อ.แม่ระมาด จ.ตาก ซึ่งเป็นเขตอิทธิพลของทหารกะเหรี่ยงบีจีเอฟ. ( กองกำลังพิทักษ์ชายแดน) ได้ประกาศยกเลิกธุรกิจส่วยโก๊กโก่อย่างถาวร โดยเขาได้สั่งการในคำสั่งให้ชุดปราบปรามผู้มีอิทธิพล กรมการปกครอง กรมโยธาธิการและผังเมือง และการไฟฟ้าส่วนภูมิภาค บูรณาการร่วมกับ กสทช. ในการเปิดปฎิบัติการเชิงรุกบังคับใช้กฎหมาย แก้ไขปัญหาแก็งคอลเซ็นเตอร์ และเครือข่ายเว็บพนันออนไลน์โดยได้ดำเนินการรื้อถอนเสาสัญญาณ ตัดการจ่ายไฟฟ้า และตัดสัญญาณสื่อสารผิดกฎหมาย มากกว่า 30 จุด ในพื้นที่อำเภอแม่ระมาด อำเภอแม่สอด และอีกหลายพื้นที่ จังหวัดตาก
อย่างไรก็ตาม เมื่อวันที่ 3 กันยายน พ.ศ. 2567 ชาดาได้ประกาศถอนตัวออกจากรัฐบาลแพทองธาร ชินวัตร โดยส่งบุตรสาว ซาบีดา ไทยเศรษฐ์ เข้าไปดำรงตำแหน่งเดิมแทนตน
คดีความ

ชาดา เคยถูกจับกุมเมื่อปี พ.ศ. 2546 ในข้อหาจ้างวานฆ่าสมเกียรติ จันทร์หิรัญ เลขานุการของประแสง มงคลศิริ สมาชิกสภาผู้แทนราษฎร พรรคไทยรักไทย สุดท้ายศาลพิพากษายกฟ้องในปี พ.ศ. 2548 และเคยถูกจับกุมในปี 2545 คดีจ้างวานฆ่านางนิตยา เททายบรรลือ ผู้จัดการบัญชีของบริษัทรับเหมา  ต่อมาศาลชั้นต้นยกฟ้องในปี 2548
รางวัลและเกียรติยศ

3 มกราคม พ.ศ. 2567 ชาดา ไทยเศรษฐ์ ได้รับพระราชทานยศกองอาสารักษาดินแดนเป็น นายกองเอก
เครื่องราชอิสริยาภรณ์

พ.ศ. 2563 –  เครื่องราชอิสริยาภรณ์อันเป็นที่เชิดชูยิ่งช้างเผือก ชั้นสูงสุด มหาปรมาภรณ์ช้างเผือก (ม.ป.ช.)
พ.ศ. 2554 –  เครื่องราชอิสริยาภรณ์อันมีเกียรติยศยิ่งมงกุฎไทย ชั้นสูงสุด มหาวชิรมงกุฎ (ม.ว.ม.)
เรือทูลกระหม่อม

เรือทูลกระหม่อม เมื่อ พ.ศ. 2435
เรือทูลกระหม่อม เป็นเรือกำปั่นใบสามเสาประเภทบาร์ก (barque) ของรัฐบาลสยามในพระบาทสมเด็จพระจุลจอมเกล้าเจ้าอยู่หัว เรือลำนี้ต่อขึ้นที่กรุงเทพฯ ใน พ.ศ. 2409 และใช้เป็นเรือสินค้า โดยมีหนึ่งในกัปตันเรือคือนายฮันส์ นีลส์ แอนเดอร์เซน ชาวเดนมาร์กที่ต่อมาเป็นเศรษฐีจากธุรกิจเดินเรือ เขาได้นำเรือทูลกระหม่อมบรรทุกไม้สักไปขายที่ประเทศอังกฤษใน พ.ศ. 2426 ต่อมาเรือถูกโอนไปใช้เป็นเรือฝึกทหารของกรมทหารเรือ และได้ร่วมต่อสู้ในเหตุวิกฤตการณ์ปากน้ำเมื่อ พ.ศ. 2436 เรือทูลกระหม่อมเป็นเรือใบลำสุดท้ายของทหารเรือไทย ต่อมาถูกปลดระวางและจมอยู่ในแม่น้ำเจ้าพระยาก่อน พ.ศ. 2451
เรือพาณิชย์

เรือทูลกระหม่อมต่อขึ้นที่กรุงเทพฯ เมื่อ พ.ศ. 2409 (บางแหล่งกล่าวว่าต่อโดยพระเจ้าบรมวงศ์เธอ กรมหลวงวงศาธิราชสนิท) เรือจดทะเบียนที่กรุงเทพฯ เป็นเรือกำปั่นใบสามเสาประเภทบาร์ก (เอกสารสมัยนั้นเรียกสองเสาครึ่ง) มีระวางบรรทุกสุทธิ (net register tonnage) 475 ตัน ยาว 151 กว้าง 28 และลึก 15 ฟุต (46 * 8.5 * 4.6 เมตร) ระวางขับน้ำ 800 ตัน
เรือทูลกระหม่อมต่อมาเป็นสมบัติของหลวงสมัยรัชกาลที่ 5 นับเป็นหนึ่งในเรือพาณิชย์ราว 50 ลำที่สยามใช้ค้าขายกับต่างชาติ บริษัทของนายเพาล์ พิคเคินพัค กงสุลดัตช์ ได้รับมอบหมายให้เป็นผู้บริหารจัดการเดินเรือ โดยเรือทูลกระหม่อมใช้ค้าขายยังสิงคโปร์และเมืองบอมเบย์ ประเทศอินเดีย นาย P. W. Vorrath ชาวเยอรมัน เป็นกัปตันเรือตั้งแต่ พ.ศ. 2419 และต่อมานายฮันส์ นีลส์ แอนเดอร์เซน ต้นเรือชาวเดนมาร์ก ได้รับหน้าที่ต่อ
ในปี พ.ศ. 2426 นายแอนเดอร์เซนนำเรือออกเดินทางครั้งสำคัญ เพื่อบรรทุกไม้สักไปขายที่ประเทศอังกฤษ ระหว่างทาง ลูกเรือได้พบเห็นผลพวงจากการปะทุของภูเขาไฟกรากะตัวเมื่อเรือผ่านช่องแคบซุนดาในปลายเดือนสิงหาคม เรือทูลกระหม่อมแล่นอ้อมแหลมกู๊ดโฮปและเทียบท่าที่เมืองฟัลมัทก่อนเดินทางต่อไปยังลิเวอร์พูล สินค้าที่บรรทุกมาขายได้กำไรเกือบเท่าตัว นายแอนเดอร์เซนจึงบรรทุกถ่านหินกลับมาขายให้กรมทหารเรือสยาม รวมเวลาเดินทางเกือบสิบเอ็ดเดือน การค้าครั้งนั้นนับการส่งออกไม้สักจากสยามสู่ยุโรปโดยตรงครั้งแรก และนับเป็นหมุดหมายสำคัญในประวัติศาสตร์การพัฒนาอุตสาหกรรมป่าไม้ของสยาม หลังจากนั้น บริษัทยุโรปหลายแห่งก็เริ่มแข่งขันกันเข้าจับจองส่วนแบ่งในตลาดนี้ที่กำลังเติบโตอย่างรวดเร็ว
หลังการเดินทางครั้งนั้น เรือทูลกระหม่อมถูกโอนไปใช้ในกิจการของกรมทหารเรือ ส่วนนายแอนเดอร์เซนได้ลงหลักปักฐานในกรุงเทพฯ และหลังจากนั้นก็ได้ตั้งบริษัทอี๊สต์เอเชียติ๊ก กิจการเดินเรือข้ามชาติที่ต่อมาเติบโตจนกลายเป็นบริษัทยักษ์ใหญ่อันดับต้นๆ ของเดนมาร์กในช่วงครึ่งแรกของคริสตศตวรรษที่ 20
เรือฝึกทหาร

เมื่อโอนมาสังกัดกรมทหารเรือ เรือทูลกระหม่อมก็ถูกใช้เป็นเรือฝึกทหาร แต่ก็ได้ติดตั้งปืนใหญ่แบบบรรจุปากจำนวนหกหรือแปดกระบอก และแหล่งข้อมูลบางแหล่งก็ระบุว่าเป็นเรือลาดตระเวน (cruiser)
เรือยูเอสเอสเพเทรลของกองทัพเรือสหรัฐฯ ได้เดินทางมายังกรุงเทพฯ ใน พ.ศ. 2435 และได้เขียนรายงานซึ่งระบุถึงเรือทูลกระหม่อมดังนี้
เรือฝึกทหาร ชื่อเรือทูลกระหม่อม แต่ก่อนเป็นเรือพาณิชย์ เป็นเรือบาร์กขนาดประมาณ 1,000 ตัน ติดตั้งปืนใหญ่วิถีโค้งทองเหลืองหกกระบอกหันทางกราบเรือ ที่ทำการเรืออยู่ที่เกาะช้าง ซึ่งอยู่เลยจากปากแม่น้ำไปทางแนวฝั่งยี่สิบไมล์ เรือนี้ประจำการโดยลาดตระเวนในอ่าวอยู่ตลอด
รายงานนั้นระบุว่าเรือทูลกระหม่อมเป็นเรือลำเดียวในบรรดากองเรือทั้งหมดที่ออกทะเลอยู่เป็นประจำ นอกจากนั้นยังมีบันทึกว่าบางครั้งเรือก็แล่นไปถึงสิงคโปร์ ขณะนั้นอ็องเดร ดูว์ แปลซี เดอ รีเชอลีเยอ นายเรือชาวเดนาร์ก เพิ่งขึ้นเป็นผู้บังคับบัญชากรมทหารเรือ และเรือส่วนใหญ่ก็มีนายทหารชาวยุโรป (ซึ่งมีชาวเดนมาร์กเป็นสัดส่วนมากขึ้นเรื่อยๆ) ประจำการร่วมกับลูกเรือชาวสยาม นายเอช วาริงตัน สมิธ ได้เขียนถึงเรือทูลกระหม่อมในหนังสือของเขาที่พิมพ์เมื่อ พ.ศ. 2441 ว่า
เรือฝึกที่พาเหล่าเด็กหนุ่มออกทะเลในอ่าวหลายๆ เดือนทุกปีนั้นเป็นภาพที่น่าปลื้มปริ่มที่สุดในประเทศนี้ และเป็นสิ่งที่สะอาด สง่างาม และมีประสิทธิภาพที่สุดที่รัฐบาลจะพึงอวดได้ มันแสดงให้เห็นว่าจะสามารถทำอะไรได้บ้างเมื่อชาวสยามได้รับการฝึกฝนที่เหมาะสม
เรือทูลกระหม่อมเป็นหนึ่งในเรือรบของไทยที่เข้าปะทะกับเรือรบฝรั่งเศสสองลำที่ได้บุกเข้าสู่แม่น้ำเจ้าพระยาในเหตุวิกฤตการณ์ปากน้ำเมื่อ พ.ศ. 2436 ในการต่อสู้ครั้งนั้น เรือทูลกระหม่อมถูกยิงได้รับความเสียหาย และมีลูกเรือเสียชีวิตสองนาย
เรือทูลกระหม่อมเป็นเรือใบลำสุดท้ายในกองทหารเรือ และปลดระวางในเวลาต่อมา เรือได้จมลงในแม่น้ำเจ้าพระยาที่กรุงเทพฯ ก่อน พ.ศ. 2451 โดยหนังสือ Twentieth Century Impressions of Siam ซึ่งพิมพ์ในปีนั้น ระบุว่าเวลาน้ำลงจะมองเห็นซากโครงเรือที่กำลังผุพังได้ที่ตรงหน้าวังสมเด็จฯ กรมหมื่นมหิศร
เรือจำลอง

เมื่อราว พ.ศ. 2560 เจ้าของโครงการเอเชียทีค เดอะ ริเวอร์ฟรอนท์ เดสติเนชั่น ซึ่งเป็นศูนย์การค้าตั้งอยู่บริเวณท่าเรือเก่าของบริษัทอีสต์เอเชียติก ได้ให้ต่อเรือจำลองขึ้นตามแบบเรือทูลกระหม่อม ชื่อว่าเรือสิริมหรรณพ เรือนี้ต่อโดยบริษัทอู่กรุงเทพ และปล่อยลงน้ำใน พ.ศ. 2563 โดยเปิดเป็นร้านอาหารและบาร์ลอยน้ำจอดเทียบท่าถาวรอยู่ที่เอเชียทีค
นายแอนเดอร์เซนเป็นกัปตันเรือทูลกระหม่อมเมื่อ พ.ศ. 2426 และต่อมาได้ขึ้นเป็นเจ้าของกิจการเดินเรืออันดับหนึ่งของเดนมาร์กในช่วงต้นคริสตศตวรรษที่ 20
เรือสิริมหรรณพ ซึ่งจำลองแบบจากเรือทูลกระหม่อม
ปลาเฮร์ริง

ปลาเฮร์ริง
ปลาเฮร์ริง (อังกฤษ: herring) เป็นชื่อสามัญของปลาหลายชนิด หลายสกุล ในวงศ์ปลาหลังเขียว (Clupidae)
คำว่า herring ในภาษาอังกฤษมาจากคำในภาษาเยอรมันสูงโบราณว่า heri แปลว่า "ฝูง" หรือ "เจ้าภาพ, เจ้าบ้าน" อันหมายถึง ลักษณะการรวมตัวกันเป็นฝูงใหญ่ของปลาจำพวกนี้ โดยมีสกุลต้นแบบคือ  Clupea
ปลาเฮร์ริงเป็นปลาจำพวกเดียวกับปลาซาร์ดีน มีรูปร่างคล้ายกับปลากะพงแต่รูปร่างเรียวยาวกว่า ความยาวโดยทั่วไป 14–18 เซนติเมตร ส่วนใหญ่อาศัยอยู่ในทะเลใกล้ชายฝั่งของมหาสมุทรแปซิฟิกเหนือ มหาสมุทรแอตแลนติกเหนือ รวมถึงชายฝั่งตะวันตกของทวีปอเมริกาใต้ เป็นปลาที่อาศัยอยู่รวมกันเป็นฝูงใหญ่ ดำรงชีพด้วยการกินแพลงก์ตอนเหมือนปลาจำพวกอื่นในวงศ์เดียวกัน
ปลาเฮร์ริงเป็นปลาที่ตกเป็นอาหารของปลาอื่นรวมถึงสัตว์ทะเลประเภทอื่นที่มีขนาดใหญ่กว่า เช่น โลมา, วาฬ หรือปลาฉลาม และเป็นปลาที่มีความสำคัญทางเศรษฐกิจโดยเฉพาะของทวีปยุโรปจนเข้าไปอยู่ในวิถีชีวิตของผู้คน เป็นปลาเศรษฐกิจที่นิยมนำมาบริโภคและแปรรูป เช่น red herring ซึ่งเป็นปลาเฮร์ริงแห้งที่ผ่านการรมควันและหมักเกลือจนมีสีแดงอันเป็นที่มาของชื่อ และเป็นอาหารที่มีกลิ่นแรง นอกจากนี้ วลี red herring ยังเป็นสำนวนในภาษาอังกฤษซึ่งหมายถึง สิ่งหรือบุคคลที่ล่อหลอกให้เข้าใจผิด หรือการกระทำที่เบี่ยงเบนไปจากประเด็นหลัก ประเด็นสำคัญ เป็นต้น
ศุภักษร

สำหรับนักแสดง ดูที่ ศุภักษร ไชยมงคล
| ศุภักษร |
| --- | --- |
เกิด: 8 กุมภาพันธ์ พ.ศ. 2497 (70 ปี) ศุภวัฒน์ จงศิริ
คู่สมรส: ปนัดดา โกมารทัต
อาชีพ: นักเขียน ผู้กำกับภาพยนตร์
ปีที่แสดง: พ.ศ. 2522 - ปัจจุบัน
ศุภวัฒน์ จงศิริ หรือ ศุภักษร เป็นผู้กำกับภาพยนตร์ และนักเขียนบทชาวไทย ที่มีผลงานสร้างภาพยนตร์ไทยเกี่ยวกับวัยรุ่น ในช่วง พ.ศ. 2523 - 2532 ในระยะแรกผลงานกำกับจะเป็นภาพยนตร์แนวตลก ภายหลังมีชื่อเสียงจากงานเขียนหนังสือชุด "นิยายรักนักศึกษา" ที่ตีพิมพ์ครั้งแรกเมื่อ พ.ศ. 2523 จึงเปลี่ยนเป็นภาพยนตร์แนวรักวัยรุ่น  ภาพยนตร์ที่มีชื่อเสียงคือเรื่อง วันวานยังหวานอยู่ (2526) นำแสดงโดย อรพรรณ พานทอง, อรรถพล ประเสริฐยิ่ง และ วงศกร รัศมิทัต จากวงดนตรีแมคอินทอช
ศุภวัฒน์ จงศิริ เกิดที่จังหวัดนครศรีธรรมราช จบการศึกษาจากคณะนิเทศศาสตร์ จุฬาลงกรณ์มหาวิทยาลัย สมรสกับ ปนัดดา โกมารทัต มีบุตรชายชื่อ ศุภักษร จงศิริ (ไอซ์) เจ้าของร้าน "ศรณ์" ซึ่งเป็นภัตตาคารในประเทศไทยแห่งแรกที่ได้รับดาวมิชลินสามดวง โดยนามปากกา และชื่อที่ใช้ในการกำกับภาพยนตร์ของศุภวัฒน์ นำมาจากชื่อของบุตรชาย
ระยะหลัง ศุภักษรหันไปกำกับละครโทรทัศน์ทางช่อง 3 และเป็นโปรดิวเซอร์ให้กับค่ายเพลงนิธิทัศน์  ปัจจุบัน เป็นประธานกรรมการ บริษัท คอมอาร์ต โปรดักชั่น เป็นผู้ควบคุมการแสดง ในพิธีเปิด-ปิด การแข่งขันกีฬา ทั้งในระดับชาติ และระดับนานาชาติ เช่น พิธีเปิด-ปิดการแข่งขันกีฬาซีเกมส์ ครั้งที่ 18 พ.ศ. 2538 ที่จังหวัดเชียงใหม่ และ ครั้งที่ 24 พ.ศ. 2550 ที่จังหวัดนครราชสีมา รวมถึง กีฬาแห่งชาติ ปี2537-ปัจจุบัน
ผลงาน > ภาพยนตร์

รักทะเล้น (2521) - อำภา ภูษิต, ทรงวิทย์ จิรโศภิน, วิไล เพ็ชรเงาวิไล
ปริญญาครึ่งใบ (2522) - อำภา ภูษิต, ทรงวิทย์ จิรโศภิณ, สิริธนา หงส์โสภณ
หมอซ้ง (2522) - ทรงวิทย์ จิรโศภิณ, เนาวรัตน์ ยุกตะนันท์, อำภา ภูษิต, มนฤดี ยมาภัย
เซ่อบริสุทธิ์ (2522) - เทพ เทียนชัย, เนาวรัตน์ ยุกตะนันท์, วลัยกร เปาวรัตน์, ปนัดดา โกมารทัต, อาวุธ พิทักษ์พงษ์, สมศักดิ์ ชัยสงคราม, ศานิตา ชัยเจริญ, ด.ญ.เชอรี่ จันทร์พฤกษา
ไอ้จู๋ (2523) - เนาวรัตน์ ยุกตะนันท์, อภิศักดิ์ เจตสมมา, ปาริจฉัตร นนทรี, ธานี ศรีสว่าง
อ้วนผอมจอมทะเล้น (2524) - ธานี ศรีสว่าง, อำภา ภูษิต, จุ๋มจิ๋ม เข็มเล็ก, รัตนาภรณ์ อินทรกำแหง
ผู้ใหญ่อ้วน กำนันผอม (2524) - นันทิดา แก้วบัวสาย, จุ๋มจิ๋ม เข็มเล็ก, ธานี ศรีสว่าง, เทพ โพธิ์งาม, เด๋อ ดอกสะเดา, เพชร ดาราฉาย
กุนซืออ้วน (2525) - จุ๋มจิ๋ม เข็มเล็ก, อรพรรณ พานทอง, ทนงศักดิ์ ศุภการ, เพชร ดาราฉาย, เทพ โพธิ์งาม, น้อย โพธิ์งาม, ดู๋ ดอกกระโดน, ดี๋ ดอกมะดัน, พูนสวัสดิ์ ธีมากร
รักน่ารัก (2525) - ม.ล.อภิวุฒิ เกษมสันต์, มนัสสวาสดิ์ สุวรรณรัตน์, จุ๋มจิ๋ม เข็มเล็ก
อาจารย์อ้วนสติเฟื่อง (2525) - จุ๋มจิ๋ม เข็มเล็ก, อำภา ภูษิต, นันทิดา แก้วบัวสาย, อรพรรณ พานทอง, เทพ โพธิ์งาม, ดู๋ ดอกกระโดน, ดี๋ ดอกมะดัน, พูนสวัสดิ์ ธีมากร
วันวานยังหวานอยู่ (2526) - อรพรรณ พานทอง, แมคอินทอช, พูนสวัสดิ์ ธีมากร
วันนี้ยังมีเธอ (2526) - อรพรรณ พานทอง, แมคอินทอช
ท ทหารอดทน (2527) - จุ๋มจิ๋ม เข็มเล็ก, ดี๋ ดอกมะดัน
สยามสแควร์ (2527) - อนุสรา จันทรังษี, แมคอินทอช, สุริวิภา กุลตังวัฒนา, วิทยา ศุภพรโอภาส
หยุดหัวใจไว้ที่รัก (2527) - อนุสรา จันทรังษี, ปรีชา ชนะภัย
18 กะรัต (2528) - ศิลปิน 18 กะรัต
ฝันที่เป็นจริง (2528) - ใหม่ เจริญปุระ, สันติ สุวิรัตนภัส
รักกันเล่นๆ (ไม่เห็นเป็นไร) (2529) - อรุณ ภาวิไล, อรพรรณ พานทอง, สรายุทธ คณานุรักษ์, ลีลาวดี วัชโรบล, ยุทธเลิศ สิปปภาค, นิภาวรรณ ทวีพรสวรรค์
เคหาสน์ดาว (2530) - อนุสรา จันทรังษี, สมประสงค์ สิงหวนวัฒน์, ศริญญา บุญยงค์, สุริวิภา กุลตังวัฒนา
มันเป็นยังงี้ ได้ยังไง (2530) - สถาพร นาควิไล, รัชนี ศิระเลิศ, สุประวัติ ปัทมสูต, กฤติยา ศรีรัตน์พันธุ์, มณีรัตน์ วัยวุฒิ, กฤษณ์ ศุกระมงคล, สมบัติ ขจรไชยกุล, ธงชัย ประสงค์สันติ
เรารักกันนะ (ที่ปักกิ่ง) (2530) - วทัญญู มุ่งหมาย, อรพรรณ พานทอง, พงษ์พัฒน์ วชิรบรรจง, ชัชวาล หาลำเจียก, มนันยา ชัยพันธุ์, รุ้งลาวัลย์ ศรีปฏิมากูร, พูนสวัสดิ์ ธีมากร, อุษา พุกกะเวส, ดี๋ ดอกมะดัน, สนั่น วรวิวัฒน์
จากวันที่เหลืออยู่ (2532) - สถาพร นาควิลัย, ทิพย์ ธรรมศิริ, มอริส เค, ตฤณ เศรษฐโชค, จามจุรี เชิดโฉม, วิทยา สุขดำรงค์, เสกสรรค์ ภู่ประดิษฐ์
บทภาพยนตร์

นางสาวลูกดก (2519) - สมบัติ เมทะนี, พิศมัย วิไลศักดิ์, นัยนา ชีวานันท์, ชูชัย ชัชฎา, มนัส บุณยเกียรติ, สมชาย สามิภักดิ์, สังเวียน หาญบุญตรง, พนันพร, ธัญญา ธัญญารักษ์ และทีมดาราเด็กจาก “คุณครูคนใหม่” สมบูรณ์ สุขีนัย, ภิญโญ ปานนุ้ย, สมพงษ์ ตรีบุปผา, สามารถ วงษ์เวียน, ด.ช.วัลลภ ทารังกูล
มันทะลุฟ้า (2520) - สมบัติ เมทะนี, สรพงศ์ ชาตรี, นัยนา ชีวานันท์, เรวดี ปัตตะพงษ์, ทาริกา ธิดาทิตย์, นิรุตติ์ ศิริจรรยา, เกชา เปลี่ยนวิถี, สุรสิทธิ์ สัตยวงศ์, โดม สิงห์โมฬี, ครรชิต ขวัญประชา, ประจวบ ฤกษ์ยามดี, ลักษณ์ อภิชาติ, อภิมันต์, พิภพ ภู่ภิญโญ, ชูศรี มีสมมนต์, กิตติ ดัสกร
ขอเช็ดน้ำตาให้ตัวเอง (2521) - สมบัติ เมทะนี, นัยนา ชีวานันท์, เนาวรัตน์ ยุกตะนันท์, ชนะ ศรีอุบล, ทาริกา ธิดาทิตย์, เมตตา รุ่งรัตน์, ศรินทิพย์ ศิริวรรณ, รัตนาภรณ์ อินทรกำแหง
รักทะเล้น (2521) - อำภา ภูษิต, ทรงวิทย์ จิรโศภิน, วิไล เพ็ชรเงาวิไล
ปริญญาครึ่งใบ (2522) - อำภา ภูษิต, ทรงวิทย์ จิรโศภิณ, สิริธนา หงส์โสภณ
หมอซ้ง (2522) - ทรงวิทย์ จิรโศภิณ, เนาวรัตน์ ยุกตะนันท์, อำภา ภูษิต, มนฤดี ยมาภัย
เซ่อบริสุทธิ์ (2522) - เทพ เทียนชัย, เนาวรัตน์ ยุกตะนันท์, วลัยกร เปาวรัตน์, ปนัดดา โกมารทัต, อาวุธ พิทักษ์พงษ์, สมศักดิ์ ชัยสงคราม, ศานิตา ชัยเจริญ, ด.ญ.เชอรี่ จันทร์พฤกษา
ไอ้จู๋ (2523) - เนาวรัตน์ ยุกตะนันท์, อภิศักดิ์ เจตสมมา, ปาริจฉัตร นนทรี, ธานี ศรีสว่าง
สามใบเถา (2523) - เนาวรัตน์ ยุกตะนันท์, สุพรรษา เนื่องภิรมย์, อำภา ภูษิต, พล พลากร, สันติ สุวิรัตนาภัส, อดิศักดิ์ เจตสมมา, ชูศรี มีสมมนต์, สมชาย สามิภักดิ์, จันตรี สาริกบุตร, ท้วม ทรนง, ช่อทิพย์ เอกทัต, ด.ญ.เบญจมาศ จันทรพฤกษา
ผู้ใหญ่อ้วน กำนันผอม (2524) - นันทิดา แก้วบัวสาย, จุ๋มจิ๋ม เข็มเล็ก, ธานี ศรีสว่าง, เทพ โพธิ์งาม, เด๋อ ดอกสะเดา, เพชร ดาราฉาย
อาจารย์อ้วนสติเฟื่อง (2525) - จุ๋มจิ๋ม เข็มเล็ก, อำภา ภูษิต, นันทิดา แก้วบัวสาย, อรพรรณ พานทอง, เทพ โพธิ์งาม, ดู๋ ดอกกระโดน, ดี๋ ดอกมะดัน, พูนสวัสดิ์ ธีมากร
รักน่ารัก (2525) - ม.ล.อภิวุฒิ เกษมสันต์, มนัสสวาสดิ์ สุวรรณรัตน์, จุ๋มจิ๋ม เข็มเล็ก
วันวานยังหวานอยู่ (2526) - อรพรรณ พานทอง, แมคอินทอช, พูนสวัสดิ์ ธีมากร
วันนี้ยังมีเธอ (2526) - อรพรรณ พานทอง, แมคอินทอช
สยามสแควร์ (2527) - อนุสรา จันทรังษี, แมคอินทอช, สุริวิภา กุลตังวัฒนา, วิทยา ศุภพรโอภาส
ฝันที่เป็นจริง (2528) - ใหม่ เจริญปุระ, สันติ สุวิรัตนภัส
18 กะรัต (2528) - ศิลปิน 18 กะรัต
รักกันเล่นๆ (ไม่เห็นเป็นไร) (2529) - อรุณ ภาวิไล, อรพรรณ พานทอง, สรายุทธ คณานุรักษ์, ลีลาวดี วัชโรบล, ยุทธเลิศ สิปปภาค, นิภาวรรณ ทวีพรสวรรค์
เคหาสน์ดาว (2530) - อนุสรา จันทรังษี, สมประสงค์ สิงหวนวัฒน์, ศริญญา บุญยงค์, สุริวิภา กุลตังวัฒนา
โปรดิวเซอร์

รักทะเล้น (2521) - อำภา ภูษิต, ทรงวิทย์ จิรโศภิน, วิไล เพ็ชรเงาวิไล
อำนวยการสร้าง

รักทะเล้น (2521) - อำภา ภูษิต, ทรงวิทย์ จิรโศภิน, วิไล เพ็ชรเงาวิไล
ไอ้จู๋ (2523) - เนาวรัตน์ ยุกตะนันท์, อภิศักดิ์ เจตสมมา, ปาริจฉัตร นนทรี, ธานี ศรีสว่าง
รักน่ารัก (2525) - ม.ล.อภิวุฒิ เกษมสันต์, มนัสสวาสดิ์ สุวรรณรัตน์, จุ๋มจิ๋ม เข็มเล็ก
กำกับละคร

ดวงไฟใยไม่ส่องฉัน (2530) - เบิร์ด ธงไชย, อัจฉราพรรณ ไพบูลย์สุวรรณ, อรนภา กฤษฎี, ดวงตา ตุงคะมณี, เด่นนภา จันทร์ยงค์, วสันต์ อุตตมะโยธิน, เมตตา รุ่งรัตน์, พูนสวัสดิ์ ธีมากร, พิมพ์พรรณ บูรณะพิมพ์, ชนานา นุตาคม
อยู่กับก๋ง (2536) - ศรัณยู วงษ์กระจ่าง, เพ็ญ พิสุทธิ์, พลรัตน์ รอดรักษา, ส. อาสนจินดา, พงษ์ลดา พิมลพรรณ, เพชรี พรหมช่วย, สุนทรี ละม่อม, วินิจ เลิศรัตนชัย, กฤษณ์ ศุกระมงคล, สกล แดงไพสิฐ์, ปิยะ ตระกูลราษฎร์, ราตรี วิทวัส, สมภพ เบญจาธิกุล, วุฒิ คงคาเขตร, บู๊ วิบูลย์นันท์, โฉมฉาย ฉัตรวิไล, มณฑาทิพย์ แก้วประเสริฐ, ภาคภูมิ สายสุดใจ, สุเชาว์ พงษ์วิไล, สุกัญญา นาคสนธิ์, อรชุน นิลทลักษณ์, ก้ามปู สุวรรณปัทม์, ขวัญจิต ศรีประจันต์, ชินกร ไกรลาศ, เจนภพ จบกระบวนวรรณ, นทีพร เชื้อบัณฑิตย์, คมกฤช ยุตติยงค์
เทพบุตร ต๊ะ ติ๊ง โหน่ง (2538) -เด่น ดอกประดู่, เด๋อ ดอกสะเดา, เทพ โพธิ์งาม, วาสนา พูนผล, วสันต์ อุตตมะโยธิน, เสรี วงษ์มณฑา
บทละคร

หนุ่มสาวชาวหอ (2533) - กิตติพันธ์ พุ่มสุโข, พลรัตน์ รอดรักษา, ชูศักดิ์ มีถาวร, หม่ำ จ๊กมก
เรือมนุษย์ (2538) - ยุรนันท์ ภมรมนตรี, ทรงสิทธิ์ รุ่งนพคุณศรี, บุษกร วงศ์พัวพันธ์, ชนานา นุตาคม, ภาณุเดช วัฒนสุชาติ, ดวงตา ตุงคะมณี, ยุ้ย ปัทมวรรณ, วาสนา พูนผล, คลาวเดีย จักรพันธุ์, รัญญา ศิยานนท์, โน้ต เชิญยิ้ม, อภิชาติ พัวพิมล, รัชนก พูนผลิน, อรรถชัย อนันตเมฆ
ไม้อ่อน (2539) - ศุภกิจ ตังทัตสวัสดิ์, สายธาร นิยมการณ์, คลาวเดีย จักรพันธุ์ ณ อยุธยา, เพ็ญเพ็ชร เพ็ญกุล, เขตต์ ฐานทัพ, ณัฐสิมา คุปตะวาทิน, จารุวรรณ ปัญโญภาส, โฉมฉาย ฉัตรวิไล, เกรียงไกร อุณหะนันทน์, สุพรรษา เนื่องภิรมย์, ญาณี จงวิสุทธิ์
ชิงช้าสวรรค์

สำหรับความหมายอื่น ดูที่ ชิงช้าสวรรค์ (แก้ความกำกวม)
ชิงช้าสวรรค์
ชิงช้าสวรรค์ (อังกฤษ: Ferris wheel) คือ เครื่องเล่นเพื่อความบันเทิงชนิดหนึ่ง มักพบเห็นตามงานวัด สวนสนุก และตามงานเทศกาลต่างๆ ประกอบด้วยวงล้อโลหะขนาดใหญ่คู่ขนานกัน หมุนด้วยแรงกลในแนวตั้งรอบแกนที่ติดอยู่กับที่ มีกระเช้าผู้โดยสารที่ทำจากโลหะ (อังกฤษ: gondola หรือ capsule) ห้อยติดเป็นช่วงระหว่างโครงของล้อทั้งสอง
ชิงช้าสวรรค์ประดิษฐ์ขึ้นครั้งแรกในปี ค.ศ. 1893 โดยจอร์จ เฟอร์ริส และเป็นสัญลักษณ์โดดเด่นในงานแสดงสินค้าที่ชิคาโก ได้รับการขนานนามตามชื่อผู้ประดิษฐ์ว่า Ferris Wheel หรือบ้างก็เรียก Chicago Wheel
ประวัติ

ชิงช้าสวรรค์ ออกแบบและประดิษฐ์ขึ้นครั้งแรกโดยวิศวกรชาวอเมริกัน จอร์จ วอชิงตัน เกล เฟอร์ริส จูเนียร์ (George Washington Gale Ferris, Jr.) โดยมีวัตถุประสงค์เพื่อเป็นสัญลักษณ์โดดเด่นสำหรับงานแสดงสินค้า The Chicago World's Fair ที่จัดขึ้นในเมืองชิคาโก ในปี ค.ศ. 1893
ชิงช้าสวรรค์เครื่องแรกของโลก สูง 80.4 เมตร (264 ฟุต) ประกอบด้วยกระเช้าขนาดใหญ่จำนวน 36 กระเช้า ซึ่งสามารถบรรจุผู้โดยสารได้กระเช้าละ 40-60 คน ความจุทั้งหมดอยู่ที่ 2,160 คน เปิดให้บริการเป็นครั้งแรกในวันที่ 21 มิถุนายน ค.ศ. 1893 ในงานแสดงสินค้า The Chicago World's Fair ในเมืองชิคาโก
งานแสดงสินค้าสิ้นสุดลงในเดือนตุลาคม ปีเดียวกัน ทว่าชิงช้าสวรรค์ยังคงเปิดให้บริการจนถึงเดือนเมษายน ค.ศ. 1894 ก่อนจะถูกรื้อถอนลง ในปีถัดมา มีการนำชิ้นส่วนมาประกอบใหม่ที่ Chicago's North Side ใกล้ย่านลิงคอล์น พาร์ค และเปิดให้บริการจนถึงปี ค.ศ. 1903 ก่อนถูกรื้อถอนอีกครั้ง เพื่อนำไปประกอบใหม่ที่งานแสดงสินค้าในเมืองเซนต์หลุยส์ ในปี ค.ศ. 1904 และสุดท้ายถูกระเบิดทำลายลงเมื่อวันที่ 11 พฤษภาคม ค.ศ. 1906
ชิงช้าสวรรค์ที่ใหญ่ที่สุดในโลก

ชิงช้าสวรรค์ที่ใหญ่ที่สุดในโลก เรียงตามลำดับเวลา (ปี ค.ศ.)
1893: ชิงช้าสวรรค์เครื่องแรกของโลก สูง 80.4 เมตร (264 ฟุต) สร้างเพื่อใช้ในงาน The Chicago World's Fair ในเมืองชิคาโก, รัฐอิลลินอย, ต่อมาถูกย้ายไปติดตั้งที่เมืองเซนต์หลุยส์ รัฐมิสซูรี ในปี 1904 สำหรับงานแสดงสินค้า ก่อนถูกทำลายลงในปี 1906
1895: The Great Wheel สร้างขึ้นเพื่องาน The Empire of India Exhibition ณ ย่านเอิร์ลส คอร์ท , ลอนดอน, สหราชอาณาจักร สูง 94 เมตร (308 ฟุต) สร้างขึ้นในเดือนมีนาคม ปี 1894 และเปิดให้บริการในวันที่ 17 กรกฎาคมในปีถัดมา ก่อนปิดตัวลงในปี 1906 และถูกทำลายทิ้งในปี 1907 อ้างว่ารองรับผู้โดยสารทั้งสิ้นกว่า 2.5 ล้านคน
1900: The Grande Roue de Paris สร้างขึ้นเพื่องานแสดงสินค้า The Exposition Universelle ที่จัดขึ้น ณ กรุงปารีสในปี 1900 ประเทศฝรั่งเศส ก่อนถูกทำลายในปี 1920
1989: The Cosmo Clock 21 ถูกสร้างขึ้นเพื่องาน YES '89 Yokohama Exposition ในย่านมินะโตะมิไร 21, โยะโกะฮะมะ , ประเทศญี่ปุ่น เดิมทีสร้างสูง 107.5 เมตร (353 ฟุต) และถูกรื้อลงในปี 1997 ก่อนนำมาประกอบใหม่ในปี 1999 โดยย้ายไปติดตั้งบนฐานที่สูงขึ้นกว่าเดิม จึงทำให้ความสูงเพิ่มขึ้นเป็น 112.5 เมตร (369 ฟุต)
1997: The Tempozan Ferris Wheel ในเมืองโอซาก้า, ประเทศญี่ปุ่น เปิดให้บริการในวันที่ 12 กรกฎาคม ด้วยความสูง 112.5 เมตร (369 ฟุต)
1999: Daikanransha ณ Palette Town ในย่านโอะไดบะ, ประเทศญี่ปุ่น ด้วยความสูง 115 เมตร (377 ฟุต)
2000: ลอนดอนอาย สูง 135 เมตร (443 ฟุต) ที่ทำพิธีเปิดอย่างเป็นทางการในวันที่ 31 ธันวาคม 1999 เพื่อต้อนรับปีสหัสวรรษ แต่ยังไม่เปิดให้บริการเพราะเกิดปัญหาขัดข้องทางเทคนิคจนกระทั่งเดือนมีนาคม 2000 ปัจจุบัน ลอนดอนอายยังครองตำแหน่งชิงช้าสวรรค์ที่สูงที่สุดในทวีปยุโรป
2006: The Star of Nanchang ในเมืองหนานชาง มณฑลเจียงซี, ประเทศจีน เปิดให้บริการในเดือนพฤษภาคม สูง 160 เมตร (525 ฟุต)
2008: สิงคโปร์ฟลายเออร์ ตั้งอยู่ในสิงคโปร์ สูง 165 เมตร (541 ฟุต) ที่เคยครองตำแหน่งชิงช้าสวรรค์ที่สูงที่สุดในโลก เปิดให้บริการอย่างเป็นทางการในวันที่ 1 มีนาคม 2008
2014 ไฮโรลเลอร์ ลาสเวกัส รัฐเนวาดา สหรัฐอเมริกา สูง 167.6 เมตร (550 ฟุต) ที่เคยครองตำแหน่งชิงช้าสวรรค์ที่สูงที่สุดในโลก เปิดให้บริการอย่างเป็นทางการในวันที่ 31 มีนาคม 2014
2021 ไอน์ ดูไบ ดูไบ สหรัฐอาหรับเอมิเรตส์ สูง 250 เมตร (820 ฟุต) ครองตำแหน่งชิงช้าสวรรค์ที่สูงที่สุดในโลก เปิดให้บริการอย่างเป็นทางการในวันที่ 21 ตุลาคม 2021
ชิงช้าสวรรค์ที่ใหญ่ที่สุดในโลก > ชิงช้าสวรรค์ในไทย

ชิงช้าสวรรค์ ณ ซานโตรินี่ พาร์ค ที่ชะอำ ความสูง 40 เมตร นำเข้าจากประเทศอิตาลี ดู Official Website เก็บถาวร 2020-10-30 ที่ เวย์แบ็กแมชชีน
เอเชียทีค สกาย (Asiatique Sky) ชิงช้าสวรรค์ยักษ์ในเอเชียทีค เดอะ ริเวอร์ฟรอนท์ เดสติเนชั่น ริมแม่น้ำเจ้าพระยา กรุงเทพมหานคร ความสูง 60 เมตร ให้ได้สัมผัสกับทัศนียภาพมุมสูงยามเย็นของโค้งแม่น้ำเจ้าพระยา เปิดบริการ 17:00-เที่ยงคืน ดู Official Website เก็บถาวร 2015-08-01 ที่ เวย์แบ็กแมชชีน
ไดโน อาย (Dino Eye) ชิงช้าสวรรค์ยักษ์ของไดโนซอ แพลนเนต กรุงเทพมหานคร ความสูง 50 เมตร ปัจุบันได้ถูกปิดแล้ว
ชิงช้าสวรรค์เครื่องแรกของโลกในงานแสดงสินค้าที่ ชิคาโก ในปี ค.ศ. 1893
ลอนดอนอาย กรุงลอนดอน อังกฤษ
จุลจิตรกรรมภาพเหมือน

สำหรับความหมายอื่น ดูที่ ภาพเหมือน
“จุลจิตรกรรมภาพเหมือน” ของ เจน สมอลโดย ฮันส์ โฮลไบน์ ราว ค.ศ. 1540
จุลจิตรกรรมภาพเหมือน (อังกฤษ: Portrait miniature) คือภาพเหมือนขนาดจิ๋วที่มักจะเขียนด้วยสีน้ำทึบหรือสีน้ำหรือเป็นกระเบื้องเคลือบ
จุลจิตรกรรมภาพเหมือนที่เริ่มมารุ่งเรืองในคริสต์ศตวรรษที่ 16 ในยุโรปและต่อมาจนถึงคริสต์ศตวรรษที่ 17 และ 18 ต่อมา เป็นศิลปะอันมีค่าสำหรับการแนะนำให้ผู้ที่อยู่ห่างไกลกันได้ทำความรู้จักหรือเห็นหน้าเห็นตากัน ขุนนางที่เสนอการสมรสของบุตรีอาจจะส่งภาพเหมือนของบุตรีไปกับผู้เดินสาส์นไปให้ผู้หมายปองต่าง ๆ หรือ ทหารหรือกะลาสีก็อาจจะพกภาพเหมือนของบุคคลผู้เป็นที่รักติดตัวไปในระหว่างการเดินทาง หรือภรรยาอาจจะมีภาพเหมือนของสามีขณะที่สามีเดินทางไปยังดินแดนอันห่างไกล
จุลจิตรกรรมภาพเหมือนในสมัยแรกเป็นภาพที่เขียนด้วยสีน้ำบนหนังลูกสัตว์ (vellum) ระหว่างคริสต์ศตวรรษที่ 17 การเขียนด้วยกระเบื้องเคลือบที่เหมือนแก้วบนทองแดงก็กลายมาเป็นที่นิยมกันมากขึ้น ในคริสต์ศตวรรษที่ 18 จุลจิตรกรรมภาพเหมือนจะเขียนด้วยสีน้ำบนงาช้าง ความที่มีขนาดเล็กราว 40 × 30 มิลลิเมตรทำให้จุลจิตรกรรมภาพเหมือนใช้เป็นของที่ระลึกส่วนตัว หรือ เป็นเครื่องประดับ หรือใช้ในการประดับฝาปิดตลับตกแต่ง
การวิวัฒนาการตั้งแต่กลางคริสต์ศตวรรษที่ 19 ของดาแกโรไทป์และภาพถ่ายทำให้ความนิยมในการมีจุลจิตรกรรมภาพเหมือนลดน้อยลง